Ḿból bəbɔ bísíé bə́ ngáfudi mɔ́ ésīē ḿfaŋ ḿfudán, esíé é ngakə á fɔ̄ɔ̄ ósū á mɔ́ mábán, bə́ ngakom Ndá Ǹtondôbə anə́ é ngābə́ ósúsúa, bə́ mān fə dzɔ yə́m á kpím. 14Á man bə́ ngáman məlóŋ, ńdɔ̄ bə́ ngázu və́ ńkūkúmá bân Yehoyada é mɔ̄ní á ngābug[57], bə́ ngakom bilában ai nyé ású Ndá Ǹtondôbə, bisóá ású bísíé ai mə́túnuŋa bádígi, kɔ́b ai byə́m bí mvɔ́d ai ébí bí sílíba. Bə́ ngávə́ mə̄túnuŋa bádígi á Ndá Ǹtondôbə ńtíé ósə Yehoyada a ngátɔbɔ. 15Ńdɔ Yehoyada a ngáyombo, a wúú, ǹdzyéán ai məlú, a ngábə́ mīḿbú ńtɛd ai məwóm mə́lɛ́ ábǒg áwú díé. 16Ńdɔ̄ bə́ ngádzəb nyé á Tísɔn Dávid á zāŋ miǹkúkúmá[58] ású á ngāsyé ḿbəŋ á Ísraɛ̂l ású Zāmbá ai Ndá dzīē. 17Á mvús awú Yehoyada, ńdɔ bədzóē yā Yúda bə́ ngázu və́ ńkūkúmá ólugú, ńdɔ ǹkúkúmá á ngāvógolo bɔ́. 18Ńdɔ̄ bə́ ngádzoge Ndá Ǹtondôbə, Zambá běsīá bábán, bə́ ngasyé mə̄ndíé mənduga ai bəzəzə̌ bəzambá, ású ńsə́m tē, ńdɔ olún Zāmbá ó ngáku Yúda bân Yerúzalɛm á yób. 19A lómó bɔ bəprofɛ́d nə́ bə́ dúgán ai bɔ́ ábə Ǹtondôbə ai miǹkɔ́ŋán myaábán, hədá bɔ́ təge wóg. 20Ńdɔ ǹsísīm Zāmbá ó ngányían Zakarya, mɔ́n fada Yehoyada, á nyɔ́l, ńdɔ a ngátə́bə ayɔŋ ósū, nyé ai bɔ́ nâ: “Éyə Zāmbá ā kɔ́bɔ̄ ná: Ású dzé myādaŋ məmvéndé mə́ Ńtondôbə ? Myǎyǐ kig buguban. Ḿból mī ngádzoge Ǹtondôbə, ńdɔ̄ hḿ nyé ǎ dzogé yǎ mínā.[59]” 21Ńdɔ̄ bə́ ngábui esɔ̌g ású díé, bə́ mān nyé wé á ńsəŋ Ndá Ǹtondôbə, ḿból ńkūkúmá[60] á ngābénde. 22Ǹkúkúmá Yoas a ndzí kig fə bǎd tsog é mvam yǎ ésīā Yehoyada, a ngálə́dē nyé, ńdɔ a ngawé mɔ́n wōē[61]. Ábōg á wâg, nyé nâ: “Ǹtondôbə á yénə́, á sílí fə̄ ndɔ́ŋ !”